Il Tiliment (o ancje Taiament, Timent o Tuliment in fornês) al è il flum plui lunc dal Friûl cun 178 km. Al nas sul confin des provinciis di Udin (Comun di For Disore) e Belun (Lorenzago), a 1195 m di altece, al scor te Cjargne, daspò al divît la Provincie di Udin di chê di Pordenon. Si bute tal mâr Adriatic jenfri Lignan e Bibion. Il regjim dal Tiliment al è une vore iregolâr. Tal 1966 al à vût une plene disastrose che e à puartât distruzion in dute la Basse.